
บทคัดย่อ

โครงการวิจัยเรื่อง “กระบวนการเข้าสู่การค้ามนุษย์”  มีวัตถุประสงค์ คือ  1)  เพื่อศึกษาและวิเคราะห์ถึงสถานการณ์ปัญหา ตลอดจนบริบททางสังคม การเมือง วัฒนธรรมของซึ่งเป็นเงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ และการเข้าสู่การค้ามนุษย์  2) เพื่อศึกษาถึงรูปแบบ (pattern) ของการเข้าสู่กระบวนการค้ามนุษย์  3)  เพื่อศึกษาแนวทางในการสร้างและพัฒนากลไกในการป้องกันและแก้ไขปัญหาการค้ามนุษย์ในสังคมไทย  โดยใช้วิธีการศึกษา ได้แก่ การศึกษาข้อมูลจากเอกสาร  การศึกษาข้อมูลเชิงปริมาณ  และการศึกษาเชิงคุณภาพ    และการประชุมเชิงปฏิบัติการ   ในส่วนของการศึกษาข้อมูลเชิงปริมาณ ได้ศึกษาข้อมูลกับกลุ่มตัวอย่างผู้ถูกค้ามนุษย์ทั้งชาวไทย จำนวน  33  คน  และชาวต่างประเทศ  207  คน   ที่มารับบริการที่สถานสงเคราะห์ในสังกัดของกรมพัฒนาสังคมและสวัสดิการ  ส่วนการศึกษาข้อมูลเชิงคุณภาพ ได้ทำการศึกษารูปแบบการค้าประเวณี พื้นที่จังหวัดเชียงราย  จังหวัดพะเยา  การค้ามนุษย์ในรูปแบบการค้าแรงงาน พื้นที่จังหวัดตาก และพื้นที่จังหวัดสมุทรสาคร    ซึ่งสรุปได้ดังนี้ 
สรุปผลการศึกษาข้อมูลเชิงปริมาณ  พบว่า ข้อมูลทั่วไปของกลุ่มตัวอย่างชาวไทย ส่วนใหญ่มารับบริการที่สถานแรกรักและสถานคุ้มครองและพัฒนาอาชีพบ้านเกร็ดตระการ จังหวัดนนทบุรี     เป็นเพศหญิง  มีอายุระหว่าง  16 – 20 ปี      จบการศึกษาระดับประถมศึกษา (ป.6)   นับถือศาสนาพุทธ    มีสมาชิกในครอบครัว  3 -4  คน   สถานภาพครอบครัวพ่อแม่อยู่ด้วยกัน   มีฐานะยากจน   มีภูมิลำเนาอยู่ในเขตกึ่งเมืองกึ่งชนบท   เหตุผลผลอับดับที่ 1  ที่ตัดสินใจมาทำงานนี้  คือ ฐานะยากจนจึงต้องการทำงานหาเงินเพื่อใช้จ่ายส่วนตัว   ส่วนกระบวนการเข้าสู่กระบวนการค้ามนุษย์  พบว่า ผู้ที่ชักชวนให้มาทำงานนี้คือ เพื่อน   ให้คนในหมู่บ้านที่เคยเดินทางมาทำงานก่อนเป็นผู้ชักชวน    ผู้ชวนบอกว่าทำงานมีรายได้มาก ๆ งานสบาย มีอิสระ โดยไม่บอกว่าเป็นงานอะไร   สถานที่ทำงานเป็นสถานบันเทิง เช่น ร้านคาราโอเกะ ร้านนวด อาบอบนวด คาเฟ่ ร้านอาหาร  ทำงาน 6 – 10 ชั่วโมง  ไม่ได้รับค่าตอบแทน   ได้รับสวัสดิการ เป็นห้องพัก / ที่อยู่    นายจ้างอนุญาตให้ติดต่อกับบุคคลอื่นทางโทรศัพท์    ถูกหลอกให้มาทำงานนี้ ซึ่งเมื่อมาทำงาน แล้วพบว่าเป็นงานอื่นที่มิใช่งานที่เคยพูดคุยตกลงกันไว้    ส่วนผลกระทบ / ความเสียหายที่ได้รับ  ไม่เคยถูกทำร้ายจ้างนายจ้าง   มีความเสียหายและความเจ็บปวดทางด้านจิตใจ    หน่วยงานที่ให้ความช่วยเหลือเยียวยา คือ หน่วยงานของรัฐบาลไทย   ซึ่งการช่วยเหลือเยียวยาจะตรงกับความต้องการส่วนใหญ่ 

สำหรับข้อมูลของกลุ่มตัวอย่างชาวต่างประเทศ ส่วนใหญ่พบว่า มารับบริการที่สถานสงเคราะห์ คือ สถานแรกรับและสถานคุ้มครองและพัฒนาอาชีพบ้านเกร็ดตระการ จังหวัดนนทบุรี   เป็นเพศหญิง  มีอายุระหว่าง  16 -20 ปี  ไม่ได้เรียนหนังสือ นับถือศาสนาพุทธ  มีสมาชิกในครอบครัวมากกว่า  6 คน  สถานภาพครอบครัวคือมีพ่อแม่อยู่ด้วยกัน  มีฐานะยากจน   มีเชื้อชาติลาว   ประเทศพม่าเป็นประเทศบ้านเกิด  มีภูมิลำเนาอยู่ในเขตเมือง  ไม่มีบัตรใด ๆ    มีเหตุผลอันดับที่  1  คือ ฐานะทางบ้านยากจน  มีภาระต้องเลี้ยงสมาชิกในบ้าน เช่น บิดามารดา พี่น้อง หรือบุตร อยากช่วยแบ่งเบาภาระทางบ้าน  มีความเห็นด้วยในระดับมากต่อการตัดสินใจในการมาทำงานนี้อยู่ในระดับปานกลาง   ส่วนกระบวนการเข้าสู่กระบวนการค้ามนุษย์   นายหน้าชักชวนให้มาทำงาน      มีผู้เดินทางไปชักชวนในหมู่บ้าน     นายหน้า หรือผู้ชักชวนบอกว่าจะให้ไปทำงานที่สบาย รายได้ดี ค่าแรงสูงกว่าที่ประเทศของตน  มีที่พักให้ฟรีเป็นอิสระ สามารถเก็บเงินส่งให้ทางครอบครัว หรือสามารถใช้หนี้ได้ในระยะเวลาอันสั้น และจะจัดการให้ทุกอย่าง    เดินทางโดยการนั่งเรือมา  เดินทางมาเป็นกลุ่ม โดยมีนายหน้ามาด้วย   มีนายหน้ามาติดต่อและเป็นผู้พาเดินทางไปยังสถานที่ทำงาน   ไม่เคยมีประสบการณ์การเดินทางไปยังต่างประเทศเมื่อเข้าสู่ประเทศไทย   ทำงานที่โรงงาน  ทำงาน  16 – 20  ชั่วโมงต่อวัน   ไม่ได้รับค่าตอบแทน  ได้รับสวัสดิการจากนายจ้างเป็นห้องพัก /ที่อยู่    นายจ้างไม่อนุญาตให้ติดต่อกับบุคคลอื่น ๆ ในทุกวิธีการ   รู้ว่าต้องมาทำงานอะไร  แต่ไม่รู้ว่ามีเงื่อนไขในการทำงานและการจ้างอย่างไร  ไม่ถูกทำร้ายร่างกาย   ได้รับความเสียหายและความเจ็บปวดทางด้านร่ายกาย    หน่วยงานที่ให้การช่วยเหลือคือ หน่วยงานของรัฐบาลไทย   ซึ่งส่วนใหญ่ตรงกับความต้องการ 
สรุปผลการศึกษาข้อมูลเชิงคุณภาพ   

1.  การค้ามนุษย์ในพื้นที่จังหวัดเชียงราย  (ค้าประเวณี)  พบว่าสาเหตุและปัจจัยของการเข้าสู่กระบวนการค้ามนุษย์ พบว่า ในกรณีที่เป็นเด็กสาวในพื้นที่ที่เป็นคนไทย  มักตกอยู่ในกระแสของโลกทุนนิยม  กระแสบริโภคนิยมจนทำให้พฤติกรรมของเด็กและเยาวชนซึ่งเป็นกลุ่มเสี่ยงที่มีพฤติกรรมหลงใหลในวัตถุนิยม  จึงทำให้เกิดความคิดทัศนคติที่ผิดๆ  อยากได้  อยากมี ชอบงานสบาย การได้แต่งตัวสวย  ทำให้เด็กหลงผิดและเข้าสู่กระบวนการธุรกิจทางเพศ  โดยเฉพาะกลุ่มเด็กสาวที่เติบโตมาในครอบครัวยากจน  พ่อแม่แยกทางกันและอาศัยอยู่กับปู่ย่าตายาย  ขาดคนดูแลสนใจ  เด็กกลุ่มนี่มักออกจากโรงเรียนกลางคันและมีประสบการณ์มีเพศสัมพันธ์ก่อนวัยอันควร ในส่วนของเด็กหญิง หญิงสาวกลุ่มชาติพันธุ์รวมทั้งกลุ่มคนต่างด้าว สาเหตุหลักของการตกเป็นเหยื่อคือ ส่วนหนึ่งนั้นเกิดจากฐานะครอบครัวนั้นมีปัญหาความยากจน    ส่วนเส้นทางและรูปแบบของการค้ามนุษย์ในพื้นที่   1)  การทำงานมีลักษณะเป็นกระบวนการโดยอาศัยช่องว่างแรก เป็นกลุ่มนายหน้าที่ทำในลักษณะกลุ่มเครือญาติ คนรู้จักอยู่หมู่บ้านเดียวกันซึ่ง   เกิดจากคนต่างด้าวที่หลบหนีเข้ามา อาศัยอยู่ในประเทศไทยเมื่อครั้งลี้ภัยสงคราม และรัฐก็จัดให้พักอาศัยอยู่ในประเทศเป็นการชั่วคราว รอการส่งกลับ   2) ช่องว่างต่อมา กลุ่มชนคนต่างด้าวโดยใช้หนังสือเดินทางปลอม กลุ่มนี้จะแยกเป็น 2 กลุ่ม กลุ่มจากพม่า และกลุ่มจากประเทศจีน กลุ่มพม่า   3) ช่องว่างที่ 3 กลุ่มขบวนการล่อลวงหญิงไปค้าประเวณี แยกเป็น 2 กลุ่ม กลุ่มแรก กลุ่มขบวนการที่ร่วมมือกับคนไทย จะมีคนต่างด้าวไปรับจ้างทำงานตามร้านอาหาร สถานบริการ และพักอาศัยอยู่ในเมืองใหญ่ และมีหน้าที่หาลูกค้าที่ต้องการใช้บริการเด็กผู้หญิง เน้นไปที่ลูกค้าต่างประเทศ    กลุ่มที่สอง ขบวนการที่ทำในลักษณะญาติ จะจัดหาเด็กหญิงหมู่บ้านเดียวกัน หรือชนกลุ่มน้อยที่มีความต้องการขายเด็ก รับเข้ามาดูแล อ้างว่าเป็นลูกเป็นหลาน เลี้ยงจนโต อายุ 14-15 ปี ก็จะบังคับให้ขายตัว ครั้งแรก   ส่วนเส้นทางการเดินทางของเหยื่อสู่จุดหมายปลายทาง  จากการศึกษาพบว่า  การเดินทางจะเป็นลักษณะการเดินทางมาเป็นทอด ๆ มีทั้งที่เดินทางมาเอง  หรือมีนายหน้าเดินทางมาด้วย  บางรายต้องใช้วิธีการเดินเท้าเลาะตามแนวชายแดนเข้าตามช่องทางธรรมชาติหากเป็นเด็กหรือหญิงสาวที่มาจากฝั่งพม่า  จุดพักที่สำคัญคือท่าขี้เหล็กและแม่สายโดยจะมีนายหน้าเปลี่ยนคนมารับทอดช่วงต่อ  การเดินทางมักจะไม่เดินทางทอดเดียว  มีการเปลี่ยนถ่ายพาหนะตลอดเวลา บางรายซุกตัวมากับห้องสัมภาระของรถทัวร์  เพื่อเดินทางเข้าเมืองใหญ่   กระบวนการทำงานในพื้นที่ พบว่ามีทีมสหวิชาชีพที่ประกอบไปด้วยทั้งภาครัฐ  เอกชน  องค์กรพัฒนาเอกชน มาทำงานร่วมกันในพื้นที่  
2.  การค้ามนุษย์ในพื้นที่จังหวัดพะเยา  (ค้าประเวณี) มีสาเหตุและปัจจัยการเข้าสู่การค้าประเวณี จุดเริ่มต้นของการก้าวเข้าสู่กระบวนการค้ามนุษย์ ได้แก่ 1) ฐานะทางบ้านยากจน ทำให้เด็กต้องดิ้นรนเพื่อหารายได้ให้แก่ตัวเองและครอบครัวในการครองชีพ  2) ปัญหาการแตกแยกทางครอบครัว  3) เพื่อนเป็นผู้ชักชวน หรือต้องทำตามเพื่อน     เด็กเหล่านี้จะไม่ยึดการค้าประเวณีเป็น
อาชีพ แต่ทำไปด้วยมีสิ่งชักจูงหรือจูงใจให้ทำเพื่อต้องการเงินใช้จ่ายซื้อสิ่งของเครื่องใช้ที่ฟุ่มเฟือย การเที่ยวเตร่กับเพื่อนฝูง  4) ความเจริญทางเทคโนโลยี วิทยาการสมัยใหม่  5) การติดยาเสพติด ทำให้เด็กบางคนยอมใช้ร่างกายแลกกับยาเสพติดซึ่งเป็นปัญหาสังคมอย่างมาก  6) เด็กบางคนต้องออกจากโรงเรียนกลางคัน ในครอบครัวที่ทำอาชีพขายบริการ บางคนเกิดการเลียนแบบ ทำให้เด็กเห็นว่าเป็นเรื่องธรรมดา  7) การมีค่านิยมในกลุ่มเด็กที่ถือว่าพรหมจารีย์เป็นเรื่องไม่สำคัญ  8) การถูกล่วงละเมิดทางเพศเมื่ออายุน้อย หรือจากคนใกล้ชิดโดยไม่ได้เกิดจากการยินยอม  9) ค่านิยมเรื่องความกตัญญูอยากให้พ่อแม่มีความเป็นอยู่สบาย จึงออกไปค้าประเวณี  รวมทั้งครอบครัวมีความคาดหวังให้ลูกสาวเป็นผู้มีบทบาทสำคัญในการทำให้ครอบครัวมีความอยู่ดีกินดี ลูกสาวจึงต้องแบกรับภาระและความคาดหวัง ส่วนรูปแบบการค้ามนุษย์ ไดแก่  1)  รูปแบบที่มีเอเย่นต์หรือนายหน้าทั้งในพื้นที่และนอกพื้นที่  ชวนไปให้แต่งงานกับคนต่างชาติ โดยผู้ที่เป็นเหยื่อไม่รู้จักหน้าตา ชื่อ ที่อยู่ ของคนต่างชาติที่จะไปอยู่ด้วย มีหลายรายที่แต่งงานแล้วถูกหลอกไปขายต่อ เข้ากระบวนการค้ามนุษย์  2) รูปแบบที่มีแม่เล้าจิ๋ว หรือ เอเยนต์อยู่ในโรงเรียน  3) รูปแบบการขายบริการทางเพศของชาวต่างชาติ   4) รูปแบบการใช้แรงงานต่างด้าว  โดยการผ่านนายหน้าคนไทย และ คนลาว   5) รูปแบบการเปิดบริษัทจัดหาคู่ผ่านทาง Internet    บริษัทนายหน้า จะติดต่อผู้หญิงไทยให้กับชาวต่างประเทศโดยการเข้ามาสมัครและเสียค่าใช้จ่าย  6) รูปแบบการล่อลวงเด็กและหญิงเข้าสู่ขบวนการค้ามนุษย์ จุดอ่อนของหญิงและเด็กใจแตกในด้านที่เป็นประเภทบริโภคนิยม  การป้องกันและแก้ไขปัญหาการค้ามนุษย์ : ยุทธศาสตร์จังหวัด  คือ 1)  ตัดวงจรปัญหา  2)  การแก้ไขปัญหาเชิงบูรณาการโดยใช้พื้นที่เป็นตัวตั้ง   ส่วนแนวทางในการสร้างและพัฒนากลไกในการป้องกันและแก้ไขปัญหาการค้ามนุษย์จังหวัดพะเยา  โดยด้านการจัดทำระบบฐานข้อมูล และด้านการพัฒนากลไกการบริหารจัดการ
3. การค้ามนุษย์ในพื้นที่จังหวัดตาก  (ค้าแรงงาน)  พบว่า เงื่อนไข ปัจจัยสำคัญที่สนับสนุนให้เกิดกระบวนการค้ามนุษย์ในพื้นที่   คือ  1)  ปัจจัยทางด้านการเมืองของประเทศพม่า   2) ปัญหาทางด้านเศรษฐกิจของประเทศพม่า  3) ค่านิยมของคนพม่าในบางหมู่บ้าน  4) ภาพธรรมชาติที่เอื้ออำนวย  5) นโยบายด้านเศรษฐกิจของประเทศไทย  6) เครือข่ายการอพยพของแรงงาน เป็นไปด้วยความสมัครใจ 7) นโยบายอื่นๆ ของรัฐบาลไทย   8) ผลประโยชน์ของผู้ร่วมกระบวนการ  9) ปัจจัยอื่นๆ ของประเทศพม่า  ส่วนรูปแบบการค้ามนุษย์   ได้แก่ 1) การซื้อตัวเด็กเพื่อไปขายต่อ  2) การให้บริการเช่าลูกเพื่อเป็นขอทาน  3) การค้าแรงงานอพยพเข้าพื้นที่ชั้นใน แนวทางในการเยียวยาช่วยเหลือสนับสนุนเหยื่อ และ แนวทางในการสร้างพัฒนากลไกในการป้องกันแก้ไขปัญหา  คือ 1)  มีการจัดตั้งศูนย์ปฏิบัติการป้องกันและปราบปรามการค้ามนุษย์จังหวัดตาก (ศปคม.จังหวัดตาก)  2) การดำเนินงานกับแรงงานต่างด้าว :แนวทางการขับเคลื่อนเพื่อการป้องกันเหยื่อการค้ามนุษย์ และการดำเนินงานในรูปแบบเยียวยาช่วยเหลือเหยื่อ ในลักษณะสหวิชาชีพ 
4. การค้ามนุษย์ในพื้นที่จังหวัดสมุทรสาคร (ค้าแรงงาน)  พบว่า ปัจจัยที่ทำให้เกิดกระบวนการค้ามนุษย์ คือ  1) สมุทรสาครเป็นจังหวัดที่ขาดแคลนแรงงานและมีความต้องการใช้แรงงานในจำนวนมาก 2) นายจ้างมีความต้องการใช้แรงงานราคาถูกจำนวนมากเพื่อลดต้นทุนการผลิต  3) ลักษณะงานส่วนใหญ่เป็นงานที่ลำบาก อันตราย และสกปรก ซึ่งแรงงานไทยไม่นิยม
ทำ   4) มีนายหน้าทั้งที่เป็นคนไทย  และต่างชาติจำนวนมาก ส่วนเกี่ยวข้องกับการค้าแรงงาน
ทาส เนื่องจากมีผลประโยชน์มหาศาล 5) ช่องทางการหลบหนีเข้าเมืองมีหลายช่องทางและไม่สามารถตรวจสอบได้ อีกทั้งผู้  6) แสวงหาผลประโยชน์มีโครงข่ายโยงใยอย่างเป็นระบบ และเป็นผู้กระทำการนำเข้าแรงงานข้ามชาติในแต่ละวัน 7) นโยบายของรัฐที่เกี่ยวกับการจัดระบบแรงงานข้ามชาติ ทำให้เกิดช่องทางในการ แสวงหาประโยชน์จากแรงงานข้ามชาติในทุกรูปแบบ จนกระทั่งกลายเป็นการค้ามนุษย์ในที่สุด  ส่วนรูปแบบการค้ามนุษย์  พบว่า  ในกลุ่มแรงงานข้ามชาติ เกิดจากระบวนการนายหน้าต้นทาง  ระหว่างทาง  และในพื้นที่สมุทรสาครที่ทำงานเป็นโครงข่ายโยงใยกัน  ในพื้นที่สมุทรสาคร   กระบวนการนายหน้าส่งคนทำงานในโรงงาน หรือกระทั่งส่งคนลงเรือ  เป็นรูปแบบที่เกาะเกี่ยวความสมัครใจ และถูกค้ามนุษย์ในที่สุดเมื่ออยู่ในสถานที่ทำงาน  เช่น  การลงเรือของลูกเรือประมงต่างชาติ  ไปหาปลาที่อินโดนีเซีย ส่วนใหญ่จะเป็นคนผิดกฎหมาย ใช้หนังสือคนประจำเรือปลอม  หรือ  Seaman  Book ปลอม  โอกาสขายต่อที่เรือมีสูง   ส่วนการค้ามนุษย์ในแรงงานไทย  มีรูปแบบที่ชัดเจนจากกระบวนการจัดหา นำพาส่งคนลงเรือประมง  และเรือประมงส่วนใหญ่จะไปหาปลาที่ต่างประเทศ โดยเฉพาะประเทศอินโดนีเซีย   การแก้ไขปัญหาแรงงานเด็ก และการป้องกันการค้ามนุษย์จังหวัดสมุทรสาคร  แนวทางการทำงานต่อเนื่องในประเด็นการคุ้มครองแรงงานเด็ก  คือ 1) การป้องกันไม่ให้เด็กเข้าสู่ระบบการทำงานในรูปแบบที่ไม่เหมาะสม อาทิ การจัดระบบการตรวจสอบ และติดตามการจ้างแรงงานในกิจการประมง และต่อเนื่องจากประมง  การแก้ไขปัญหา การจัดบริการทางสังคม การจัดการศึกษาแก่เด็กต่างชาติ   2) การคุ้มครองแรงงานเด็ก  3) การมีส่วนร่วมกับผู้ประกอบการเพื่อสามารถแทรกแซงให้แรงงานเด็กได้รับบริการทางสังคม การพัฒนาทักษะชีวิตแรงงาน การสนับสนุนการจัดการศึกษาในรูปแบบที่เหมาะสมแก่แรงงานเด็ก การพัฒนาฝีมือ ทักษะอาชีพ ที่เหมาะสมแก่เด็กตามวัย  4) การพัฒนาความร่วมมือและเครือข่ายระหว่างหน่วยงานที่เกี่ยวข้อง  นอกจากนี้ควรมีการกำหนดนโยบายระยะสั้น  นโยบายระยะยาว  นโยบายระหว่างประเทศ
ข้อเสนอแนะในการป้องกันและแก้ไขปัญหาการค้ามนุษย์ 1)  การจัดทำระบบฐานข้อมูล ของแต่ละจังหวัดจำเป็นต้องมีระบบฐานข้อมูลเกี่ยวกับการค้ามนุษย์ ซึ่งครอบคลุมฐานข้อมูลในเรื่องของสถานการณ์ปัญหาการค้ามนุษย์ในพื้นที่ ทั้งนี้การจัดทำฐานข้อมูลดังกล่าวจะต้องเป็นความรับผิดชอบร่วมกันของหน่วยงาน องค์กรภาคีในระดับจังหวัด และระดับประเทศ  2)  การสร้างเครือข่ายในการทำงานระดับพื้นที่ นอกจากการพัฒนาศักยภาพในการทำงานของทีมสหวิชาชีพ ซึ่งเป็นคณะทำงานในระดับจังหวัดและอำเภอแล้ว ในระดับพื้นที่ ไม่ว่าจะเป็นระดับตำบล ระดับชุมชน/หมู่บ้าน จำเป็นต้องเปิดโอกาสให้ชุมชนเข้ามามีส่วนร่วม ในการป้องกันและแก้ไขปัญหาการค้ามนุษย์แต่ละพื้นที่ รวมทั้งมีการสร้างและพัฒนาศักยภาพของอาสาสมัครจากชุมชน 3)  การให้ความสำคัญกับการพัฒนาศักยภาพและองค์ความรู้เกี่ยวกับการทำงานเพื่อช่วยเหลือเหยื่อการค้ามนุษย์ ตลอดจนการทำงานเพื่อป้องกันและแก้ไขปัญหาการค้ามนุษย์แก่ภาคีองค์กรต่างๆ โดยเฉพาะในทีมสหวิชาชีพ  4) การจัดให้มี Shelter  รองรับเหยื่อการค้ามนุษย์ในแต่ละจังหวัด ทำหน้าที่เป็นสถานแรกรับเหยื่อจากการค้ามนุษย์เพื่อกัน/แยกเหยื่อออกจากกระบวนการ โดยที่ Shelter ดังกล่าวจำเป็นต้องมีความพร้อมในเรื่องของการแก้ไข เยียวยาเหยื่อในเบื้องต้น  5)  การให้ความสำคัญกับการทำงานกับกลุ่มแรงงานอพยพต่างชาติให้มากยิ่งขึ้น หน่วยงานราชการของประเทศไทยจำเป็นต้องให้ความสำคัญกับการทำงานกับกลุ่มแรงงานอพยพมากยิ่งขึ้น  6) การให้ความสำคัญกับการสร้างเครือข่ายความร่วมมือในการทำงานกับองค์กรพัฒนาเอกชน (NGOs)ในพื้นที่ เนื่องจากมีศักยภาพในการทำงานเชิงรุกถึงปัญหาได้ค่อนข้างดี มีเป้าหมายในการทำงานที่ชัดเจน เฉพาะเรื่อง ไม่ต้องแบกรับภาระหน้าที่หลากหลายเช่นหน่วยงานราชการ  7) การเข้มงวดในการบังคับใช้มาตรการทางกฎหมาย 
















